Վլադիսլավ Դավանկով

**Վլադիսլավ Անդրեևիչ Դավանկով** (, ), ռուս հասարակական և քաղաքական գործիչ, ձեռնարկատեր։ 2021 թվականի հոկտեմբերի 12-ից Ռուսաստանի Դաշնության Դաշնային ժողովի Պետական դումայի նախագահի տեղակալ։ «Նոր ժողովուրդ կուսակցության» խմբակցության ղեկավարի առաջին տեղակալը՝ 2021 թվականի հոկտեմբերի 11-ից։

Եղել է «Ռուսաստան՝ հնարավորությունների երկիր» Շահույթ ստանալու նպատակ չհետապնդող կազմակերպության գլխավոր տնօրենի տեղակալ (2018-2021 թվականներ):

2024 թվականի Ռուսաստանի նախագահական ընտրություններում առաջադրվել է «Նոր ժողովուրդ» կուսակցությունից՝ զբաղեցնելով երրորդ հորիզոնականը՝ ստանալով ձայների 3.85%-ը։

## Կենսագրություն
### Ծագում
Դավանկովը ծնվել է 1984 թվականի փետրվարի 25-ին Սմոլենսկում: Հայրը՝ Անդրեյ Դավանկովը եղել է Տվերի մարզի Ստարիցա քաղաքի «Ստարիցա Ավիա» աէրոակումբի գլխավոր տնօրեն, ձեռնարկատեր, «Ֆաբերլիկ» ընկերության և « Նոր ժողովուրդ» քաղաքական կուսակցության համահիմնադիր։ Պապը Վադիմ Ալեքսանդրովիչ Դավանկովը եղել է քիմիական գիտությունների դոկտոր, Ռուսաստանի գիտությունների ակադեմիայի օրգանոէլեկտրոնիկայի և էլեկտրոնիկայի ինստիտուտի սորբցիոն պրոցեսների ստերեոքիմիայի լաբորատորիայի վարիչ։

Մինչև 17 տարեկանը ապրել է Սմոլենսկում։ Միջնակարգ կրթությունը ստացել է սկզբում Սմոլենսկի թիվ 3 դպրոցում, ապա ՝ Ն. Մ. Պրժևալսկու անվան թիվ 1 գիմնազիայում։ 2002 թվականին ավարտել է Սմոլենսկի տնտեսագիտության և իրավունքի ուսումնարանը։

2001 թվականին ընդունվել է Լոմոնոսովի անվան Մոսկվայի պետական համալսարանի պատմության ֆակուլտետ։ Ավարտել է նոր և նորագույն պատմության ֆակուլտետը՝ «ԱՄՆ պատմություն» մասնագիտությամբ։ 2006 թվականին ավարտել է Մոսկվայի պետական համալսարանի պատմության ֆակուլտետը։ Պրոֆեսոր Լ. Վ. Բայբակովայի ղեկավարությամբ պաշտպանել է «Մորմոնական հասարակության սոցիալական ադապտացիայի խնդիրը ԱՄՆ-ում (19-րդ դարի վերջին երրորդը)» թեմայով թեզ։

Դավանկովի կայքի,համաձայն, 2008 թվականի ստացել է սոցիոլոգիական գիտությունների թեկնածուի աստիճան Ռուսաստանի պետական սոցիալական համալսարանից, սակայն ատենախոսության մասին տեղեկատվությունը հասանելի չէ Ռուսաստանի պետական գրադարանի կատալոգում։

2014 թվականին ստացել է լրացուցիչ կրթություն և ավարտել է Մոսկվայի Սկոլկովոյի կառավարման դպրոցը։

2023 թվականին ավարտել է այսպես կոչված «կառավարիչների դպրոցy»՝ Ռուսաստանի նախագահական ժողովրդական տնտեսության և պետական կառավարման ակադեմիայի «Ղեկավար անձնակազմի ռեզերվի պատրաստում և վերապատրաստում» ծրագրի շրջանակներում:

### «Ռուսաստան՝ հնարավորությունների երկիր»
2017 թվականին դարձել է «Ռուսաստանի կապիտաններ» կրթական ծրագրի աջակցության հիմնադրամի գործադիր տնօրենը։ Նույն թվականին մեկնարկել է «Իմ առաջին բիզնեսը» նախագիծը, որը գլխավորել է Վլադիսլավ Դավանկովը։ Նախագիծը հայտարարվել է որպես դպրոցականների համար մրցույթ և տևել է 2017 թվականի հոկտեմբերից մինչև 2018 թվականի մարտը՝ «Ռուսաստան՝ հնարավորությունների երկիր» բաց հարթակի շրջանակներում։ Լավագույն 100 մասնակիցները դրամաշնորհներ են ստացել Պլեխանովի անվան ռուսական տնտեսագիտական համալսարանի «Կապիտաններ» բիզնեսի ֆակուլտետում սովորելու համար։

2018 թվականի մայիսի 22-ին Ռուսաստանի նախագահ Վլադիմիր Պուտինը ստորագրել է «Ռուսաստան՝ հնարավորությունների երկիր» ինքնավար ոչ առևտրային կազմակերպության ստեղծման մասին հրամանագիր։ Դրա հիմնադիրը Նախագահի գույքի կառավարման վարչությունն էր։ Ալեքսեյ Կոմիսարովը նշանակվել է տնօրեն 2018 թվականի հունիսի 26-ին։ Վլադիսլավ Դավանկովը նշանակվել է գլխավոր տնօրենի տեղակալ։ Յարոսլավ Սամիլինը նշանակվել է «Իմ առաջին բիզնեսը» նախագծի ղեկավար։

Այս պաշտոնում Դավանկովը պատասխանատու է եղել գործող մրցույթների մշակման, ինչպես նաև նոր նախագծերի բացահայտման, մշակման և իրականացման համար: 2018 թվականի հոկտեմբերի 1-ին Մոսկվայում հայտարարվել է «Իմ առաջին բիզնեսը» երկրորդ մրցույթը։

2019 թվականի հուլիսին Վլադիսլավ Դավանկովը եղել է պատվավոր հյուր «Ռուսաստանը՝ հնարավորությունների երկիր» հարթակի երկրորդ նիստի բացման արարողությանը՝ «Նշանակությունների տարածք» համառուսաստանյան երիտասարդական կրթական ֆորումում։ Նիստը տեղի է ունեցել Մոսկվայի մարզի Սոլնեչնոգորսկ քաղաքի Սենեժի կառավարման սեմինարում։

2019 թվականի նոյեմբերին մասնակցել է Սոչիում կայացած «Հանդիպում Սոչիում» միջոցառումների կազմակերպիչների համառուսաստանյան կոնգրեսին։

2020 թվականի մարտին Ալեքսեյ Նեչաևը և Ալեքսանդր Դավանկովը հիմնադրել են «Նոր ժողովուրդ» քաղաքական կուսակցությունը, որը նույն ամսին գրանցում ստացավ Ռուսաստանի արդարադատության նախարարությունից։ Վլադիսլավը միացավ կուսակցությանը և զբաղեցնում էր «Նոր ժողովուրդ» կուսակցության կենտրոնական գործադիր կոմիտեի ղեկավարի պաշտոնը։

2021 թվականի հուլիսին «Նոր ժողովուրդ» կուսակցության համագումարում հաստատվել է 8-րդ գումարման Պետական դումայի ընտրությունների թեկնածուների ցուցակը, որոնք անցկացվեցին խառը համակարգով: Դավանկովը ցուցակում ընդգրկվել է թիվ 1 տարածաշրջանային խմբում (Ադիգեայի Հանրապետություն, Կրասնոդարի երկրամաս)՝ որպես երկրորդ համար՝ Սերգեյ Կուսմակովից հետո: 2021 թվականի սեպտեմբերի 17-ից 19-ը կայացած ընտրություններից հետո «Նոր ժողովուրդ» կուսակցությունը ցուցակում ստացել է 13 տեղ: Թիվ 1 խումբը ստացել է մեկ տեղ, որը փոխանցվեց Կուսմակովին: Սակայն նա հրաժարվեց ընդունել այն, և սեպտեմբերի 29-ին Կենտրոնական ընտրական հանձնաժողովը տեղը փոխանցեց Վլադիսլավ Դավանկովին:

### Պետական դումայի պատգամավոր
8-րդ գումարման Պետական Դումայում միացել է «Նոր ժողովուրդ» խմբակցությանը։ 2021 թվականի հոկտեմբերի 12-ին ընտրվել է Պետական Դումայի նախագահի տեղակալ «Նոր ժողովուրդ» խմբակցությունից։ Ներկայացրել է Ադըղեայի Հանրապետությունը, Կրասնոդարի երկրամասը, Ստավրոպոլի երկրամասը, Սմոլենսկի մարզը և Լուգանսկի Ժողովրդական Հանրապետությունը։

Որպես Պետդումայի փոխխոսնակ,  համակարգում է առողջապահության և մշակույթի հանձնաժողովների գործունեությունը։ կազմակերպում է Պետդումայի և Միջերկրածովյան երկրների խորհրդարանական վեհաժողովի, Ուզբեկստանի, Հյուսիսային Աֆրիկայի երկրների, Բելգիայի, Լյուքսեմբուրգի և Մալթայի օրենսդիր մարմինների միջև համագործակցությունը:.

2022 թվականի փետրվարի սկզբին մասնակցել է Սոչիում «Նոր ժողովուրդ» կուսակցության կողմից կազմակերպված համաժողովին, որը նվիրված է եղել առողջարանային քաղաքի զարգացմանը։

2022 թվականի փետրվարի կեսերին, Ռուսաստանի կողմից Ուկրաինա ներխուժման մասին հաղորդագրությունների ֆոնին, Պետդումայի փոխխոսնակ Դավանկովին հարցրին. «Ու՞մ է ձեռնտու Ուկրաինայի շուրջ լարվածության սրումը»։ Նա պատասխանել է. «Մենք հստակ գիտենք, թե ով է շահում. ԴԺՀ և ԼԺՀ բնակիչները, ուկրաինացիները և Ռուսաստանի բնակիչները։ Պատերազմը նշանակում է մարդկային զոհեր, պատժամիջոցներ, մեկ դոլարը 150 ռուբլով և սննդամթերքի գների թռիչք։ Ռուսաստանում 16 միլիոն մարդ ապրում է աղքատության գծից ցածր։ Արդյո՞ք մենք պատրաստ ենք նրանց թվի աճին»։ 2022 թվականի փետրվարի 22-ին Պետդումայի պատգամավորները և Դաշնության խորհրդի անդամները գրեթե միաձայն աջակցեցին ԴԺՀ և ԼԺՀ անկախության ճանաչմանը։ «Նոր ժողովուրդ» կուսակցության պատգամավորները նույնպես քվեարկեցին որոշման օգտին։ Պետդումայի փոխխոսնակ Դավանկովը այնուհետև հայտարարել է. «Ժողովրդավարությունն այն է, երբ մենք քննարկում ենք որոշում կայացնելուց առաջ։ Եվ երբ որոշում է կայացվում, մենք պետք է գործենք»։ Նա նաև կառավարությունից վճռական և արագ գործողություններ էր ակնկալում, քանի որ կա այն ըմբռնումը, որ «պատժամիջոցները միայն կուժեղանան, դոլարի փոխարժեքը կբարձրանա և ավելի դժվար կդառնա»։

Եղել է Ռուսաստանում տրանսգենդերների անցումն արգելող օրենքի համահեղինակն, որը Պետական Դումա է ներկայացվել 2023 թվականի մայիսի 31-ին։ Նշանակալի ներդրում է ունեցել օրինագծի մշակման գործում և քվեարկել է դրա ընդունման օգտին բոլոր երեք ընթերցումներում։

2023 թվականի հունիսին առաջարկել է վերացնել դպրոցականների համար տնային աշխատանքը։

2024 թվականի ապրիլին առաջարկել է իջեցնել Ռուսաստանի ընտրություններում քվեարկելու նվազագույն տարիքը։ Այս առաջարկը բացատրել է նրանով, որ 16 և 17 տարեկան ընտրողները «ունեն քննադատական մտածողության հմտություններ» և «ազատ են կարծրատիպերից»։

## Մասնակցություն գործադիր իշխանության պաշտոնների համար ընտրություններին
### Մոսկվայի քաղաքապետի ընտրություններ 2023
2023 թվականի հունիսի 18-ին «Նոր ժողովուրդ» կուսակցության Մոսկվայի մասնաճյուղը Պետդումայի փոխնախագահ Վլադիսլավ Դավանկովին առաջադրել է որպես Մոսկվայի քաղաքապետի ընտրությունների թեկնածու։ Իր առաջադրման շրջանակներում Դավանկովը հայտարարել է քաղաքի հավասարակշռված զարգացմանը հասնելու, մայրաքաղաքի ընդլայնման և խտացման վրա մորատորիում մտցնելու և թվային մասնագիտություններով 100,000 աղջիկների վերապատրաստման ծրագիր սկսելու մտադրության մասին։ Գրանցվելու համար պետք է հավաքեր տեղական պատգամավորների 110-ից 115 ստորագրություն։ Նա հավաքել է 114 ստորագրություն Մոսկվայի 114 շրջաններից և հուլիսի 12-ին գրանցվեց որպես թեկնածու։ 2023 թվականի սեպտեմբերի ընտրություններում, 43.18% մասնակցությամբ, նա ստացավ ձայների 5.34%-ը՝ զբաղեցնելով հինգից չորրորդ տեղը։

### 2024 թվականի նախագահական ընտրություններ
2023 թվականի դեկտեմբերի 25-ին Դավանկովը Կենտրոնական ընտրական հանձնաժողով է ներկայացրել փաստաթղթեր՝ 2024 թվականի նախագահական ընտրություններին մասնակցելու համար որպես «Նոր ժողովուրդ» կուսակցության թեկնածու։ Նրան աջակցել է նաև «Աճի կուսակցությունը»։ 2023 թվականի դեկտեմբերի 28-ին Կենտրոնական ընտրական հանձնաժողովը թույլատրել է ընտրական հաշվի բացումը և որոշել է գրանցել լիազոր ներկայացուցիչներ։ Որպես խորհրդարանական կուսակցության թեկնածու՝ Դավանկովը կարիք չուներ ընտրողներից ստորագրություններ հավաքելու ընտրություններին մասնակցելու համար։

2024 թվականի հունվարի 1-ին Դավանկովը Կենտրոնական ընտրական հանձնաժողով է ներկայացրել նախագահի թեկնածու գրանցվելու փաստաթղթեր։ Հունվարի 5-ին Ռուսաստանի Դաշնության Կենտրոնական ընտրական հանձնաժողովը Վլադիսլավ Դավանկովին գրանցել է որպես Ռուսաստանի նախագահի թեկնածու «Նոր ժողովուրդ» կուսակցությունից։

Վլադիսլավ Դավանկովը ստորագրել է Բորիս Նադեժդինի և Ռադա Ռուսկիխի նախագահական ընտրություններում գրանցման օգտին և պլանավորել է ստորագրել մյուս բոլոր թեկնածուների համար:

Ընտրություններից հաջորդ օրը՝ մարտի 18-ին, Դավանկովը Պուտինի հետ հանդիպման ժամանակ դատապարտել է Բելգորոդի մարզի ուկրաինական հրետակոծությունը, որը հանգեցրել է քաղաքացիական բնակչության շրջանում զանգվածային զոհերի, և հայտարարել է, որ «Կիևի ռեժիմի նման գործողությունները որևէ արդարացում չունեն»։ Նա նաև ասել է, որ իր հետ հանդիպած ռուսները անկեղծորեն հավատում էին, որ միայն Պուտինը կարող է հաղթել Ուկրաինայի հետ առճակատման մեջ։ Ավելի ուշ՝ նույն երեկոյան, Ղրիմի Ռուսաստանի կողմից բռնակցման տասնամյակի առթիվ կազմակերպված համերգի ժամանակ, նա հայտարարել է. «Ես երբեք չեմ մոռանա հպարտության զգացումը իմ երկրի և իմ նախագահի համար՝ ուղիղ տասը տարի առաջ»։

## Պատժամիջոցներ
2022 թվականի փետրվարի 25-ին՝ Ռուսաստանի կողմից Ուկրաինա ներխուժման ֆոնին, ընդգրկվել է Եվրամիության պատժամիջոցների ցանկում՝ ի պատասխան Ռուսաստանի կողմից Ուկրաինայի Դոնեցկի և Լուգանսկի մարզերի տարածքները անկախ ճանաչելու և այնտեղ ռուսական զորքեր ուղարկելու որոշման։

2022 թվականի մարտի 11-ին ընդգրկվել է Մեծ Բրիտանիայի պատժամիջոցների ցանկում՝ Ուկրաինայի երկու անջատողական շրջանների անկախությունը ճանաչելու համար։

2022 թվականի սեպտեմբերի 30-ին ավելացվել է ԱՄՆ պատժամիջոցների ցանկում՝ ի պատասխան կեղծ հանրաքվեների և Ուկրաինայի տարածքի ռուսական օկուպացիոն ուժերի կողմից բռնակցման։ Պետդեպարտամենտը նշում է, որ օրենսդիրները միաձայն ընդունել են կեղծ լուրերի մասին օրենքը, և որոշ օրենսդիրներ կարևոր դեր են խաղացել պատերազմի մասին ռուսական պատմությունների տարածման գործում։

2023 թվականի փետրվարի 23-ին ավելացվել է Կանադայի «ռեժիմի գործընկերների» պատժամիջոցների ցանկում, քանի որ նա «քվեարկեց Ուկրաինայի չորս շրջանների ներխուժման և անեքսիայի փորձի հետ կապված օրենսդրության օգտին»։

Նմանատիպ պատճառներով ներառված է Շվեյցարիայի, Ավստրալիայի, Ճապոնիայի, Ուկրաինայի և Նոր Զելանդիայի պատժամիջոցների ցանկերում։

## Կարծիք
«Մեդուզա»-ի հատուկ թղթակից Անդրեյ Պերցևի խոսքերով՝ Վլադիսլավ Դավանկովը Ալեքսանդր Դավանկովի զարմիկն է, որը «Նոր ժողովուրդ» կուսակցության նախագահ Ալեքսեյ Նեչաևի ընկերն է և նրա գործընկերը «Ֆաբերլիկ»-ում։ Նա օգնել է Նեչաևին ծանոթացնել Կովալչուկների և նախագահի վարչակազմի ներքին քաղաքականության բլոկի ղեկավարի հետ, ինչը Նեչաևին աջակցություն է բերել Կրեմլում։

## Անձնական կյանք
Ամուսնացած է, ունի երկու երեխա՝ Սվյատոսլավ և Նիկիտա։

Հոբբիներ՝ գոլֆ և գո խաղալ:

## Պարգևներ
* Ռուսաստանի Դաշնության Նախագահի շնորհակալագիր (2019 թվականի դեկտեմբերի 30)՝ *Ռուսաստանի Դաշնությունում Կամավորի տարվա կազմակերպման և անցկացման գործում ունեցած ծառայությունների համար*:
* Ռոսմոլոդեժի պատվավոր կրծքանշան։
* «#ՄենքՄիասինԵնք» հանրային փոխօգնության արշավի կազմակերպման գործում անձնուրաց ներդրման համար» հուշամեդալի վկայական (2020):
* «Հայրենիքին մատուցած ծառայությունների համար» 2-րդ աստիճանի շքանշան:
* Բարեկամության շքանշան (2023 թվականի օգոստոսի 26, Հարավային Օսիա )՝ *Հարավային Օսիայի Հանրապետության և Ռուսաստանի Դաշնության միջև համագործակցության զարգացման գործում ունեցած նշանակալի ներդրման համար*:
* Ռուսաստանի Դաշնության Դաշնային ժողովի Պետական դումայի պատվոգիր՝ Լատինական Ամերիկայի երկրների հետ միջխորհրդարանական հարաբերությունների ամրապնդման գործում ունեցած նշանակալի ներդրման համար (2023 թվականի նոյեմբերի 15)։
* «ԱՊՀ ՄԽՎ։ 30 տարի» հոբելյանական մեդալ (2023 թվականի նոյեմբերի 16, ԱՊՀ միջխորհրդարանական վեհաժողով )՝ *պառլամենտարիզմի զարգացման և ամրապնդման, Անկախ Պետությունների Համագործակցության գործունեության իրավական հիմքերի զարգացման և կատարելագործման, միջազգային հարաբերությունների և միջխորհրդարանական համագործակցության ամրապնդման գործում ունեցած ներդրման համար*:

## Ծանոթագրություններ

## Արտաքին հղումներ
* 

Կատեգորիա:21-րդ դարի քաղաքական գործիչներ
Կատեգորիա:«Հայրենիքին մատուցած ծառայությունների համար» շքանշանի 2-րդ աստիճանի մեդալով պարգևատրվածներ
Կատեգորիա:Մոսկվայի պետական համալսարանի շրջանավարտներ
Կատեգորիա:Մոսկվայի պետական համալսարանի պատմության ֆակուլտետի շրջանավարտներ
Կատեգորիա:Ռուս գործարարներ
Կատեգորիա:Ռուս հասարակական գործիչներ
Կատեգորիա:Ռուս պատմաբաններ
Կատեգորիա:Ռուսաստանի պետական դումայի անդամներ
Կատեգորիա:Ռուսաստանի քաղաքական գործիչներ